สวัสดีค่ะ หนูมีเรื่องอยากจะปรึกษาค่ะ ตอนนี้หนุอายุ 25 ปี สูง160 น้ำหนัก 45 ซึ่งมันผอมเกินมาตรฐาน ตรวจสุขภาพประจำปีที่โรงงาน คุณบอกเป็นโรคระบบเผาผลาญดีเกินไป หนูอยากจะอ้วนขึ้นมากกว่านี้ พอจะมีวิธีแนะนำไหมค่ะปล. มีโรคประจำตัวคือ โลหิตจางค่ะ
สวัสดีค่ะ หากมีส่วนสูง 160 เซนติเมตร น้ำหนัก 45 กิโลกรัม จะเท่ากับมีดัชนีมวลกาย (BMI) 17.58 ซึ่งถือว่ามีน้ำหนักตัวน้อยกว่ามาตรฐาน (ปกติควรอยู่ในช่วง 18.5-23) แต่ก็ถือว่าไม่น้อยจนเป็นอันตราย ซึ่งต้องมาพิจารณาต่อว่า เคยมีน้ำหนักมากกว่านี้ หรือน้ำหนักตัวเท่านี้มาตั้งแต่วัยรุ่นหากเคยมีน้ำหนักมากกว่านี้ แล้วต่อมามีน้ำหนักลดลงรวดเร็ว จะถือว่าผิดปกติ โดยอาจเกิดจากสาเหตุต่างๆ ได้แก่ ไทรอยด์เป็นพิษ เป็นเบาหวาน ความผิดปกติของโรคระบบทางเดินอาหาร เช่น ระบบย่อยอาหารและดูดซึมทำงานผิดปกติ ลำไส้แปรปรวน โรคพยาธิ โรคติดเชื้อเรื้อรังต่างๆ เช่น วัณโรค เป็นต้น โรคมะเร็งชนิดต่างๆ เป็นต้น ซึ่งในกรณี้ ควรไปพบแพทย์เพื่อตรวจหาสาเหตุค่ะแต่หากมีน้ำหนักตัวเท่านี้มานานหลายปีแล้ว ก็ไม่น่าเกิดจากโรคต่างๆ แต่อาจเป็นกรรมพันธ์ุได้ทั้งนี้ หากต้องการเพิ่มน้ำหนัก หลักการคือ การทานให้ได้พลังงานมากกว่าที่ใช้ไป โดยทั่วไปคือให้ได้มากกว่าประมาณ 1500 กิโลแคลอรี่ต่อวัน แต่ถ้ามีการใช้พลังงานมากกว่าปกติ เช่น ทำงานที่ต้องมีการยกของหรือเดินทั้งวัน จำนวนแคลอรี่ที่ต้องได้จากอาหารก็ต้องมากกว่านี้สำหรับอาหารที่ควรทาน คือต้องทานอาหารที่มีประโยชน์ให้ครบ 5 หมู่ ไม่ควรเน้นทานเฉพาะแต่โปรตีนหรือไขมัน เพราะอาจไม่ได้สารอาหารครบถ้วนตามที่ร่างกายต้องการ ซึ่งเป็นสาเหตุหนึ่งที่ทำให้ผอมได้ ควรทานหลายมื้อขึ้น เช่น วันละ 4- 5 มื้อ ไม่ควรทานน้ำหวานหรือของหวานเพราะอาจทำให้อิ่มและทำให้การทานอาหารที่มีประโยชน์ลดลง อาหารว่างควรเน้นเป็นนม โยเกิร์ต หรือนมถั่ว รวมถึงถั่วต่างๆ และที่สำคัญคือผลไม้ เพื่อให้ได้วิตามินและเกลือแร่ครบถ้วน รวมทั้งเลือกวิธีออกกำลังกายที่ช่วยเพิ่มมวลของกล้ามเนื้อ เช่น การยกน้ำหนัก เล่นโยคะ แทนการออกกำลังกายที่เน้นการเผาผลาญ เช่น การวิ่งหรือเต้นต่างๆ เป็นต้นส่วนโรคโลหิตจาง ควรไปพบแพทย์เพื่อตรวจหาสาเหตุต่อ เพราะเกิดได้จากหลายสาเหตุมากมาย และต้องประเมินระดับความรุนแรงของโลหิตจางด้วย หากรุนแรง ก็อาจเป็นสาเหตุที่ทำให้มีน้ำหนักตัวน้อยและไม่สามารถเพิ่มน้ำหนักได้สำเร็จได้